b"\n_START_ARTICLE_\nHerresta\n_START_PARAGRAPH_\nHerresta (svensk: Herresta s\xc3\xa4teri; tidligere ogs\xc3\xa5 skrevet Herrestad) er en herreg\xc3\xa5rd i Toresunds sogn i S\xc3\xb6dermanlands l\xc3\xa4n i Sverige, vakkert beliggende ved den private innsj\xc3\xb8en Herrestaviken utenfor Mariefred og ikke langt fra Stockholm. Herrestaviken var frem til vannstanden sank p\xc3\xa5 1800-tallet forbundet med M\xc3\xa4laren. Godset eies siden 1923 av medlemmer av den norske slekten Paus. Det er et av de st\xc3\xb8rste godsene i S\xc3\xb6dermanlands l\xc3\xa4n. Hele eiendommen er p\xc3\xa5 over 10\xc2\xa0000 daa, med leiejord p\xc3\xa5 rundt 15\xc2\xa0000 daa. I dag drives det en variert virksomhet p\xc3\xa5 godset, med bl.a. 4\xc2\xa0700 daa dyrket mark og 600 daa naturbeite, sauedrift, entrepren\xc3\xb8rvirksomhet, utleie av fast eiendom, s\xc3\xa5kornproduksjon, stalldrift og jakt. Herreg\xc3\xa5rden omfatter en stor hovedbygning oppf\xc3\xb8rt i 1718 og rundt 30 andre bygninger oppf\xc3\xb8rt mellom 1600-tallet og 1900-tallet.\n_START_SECTION_\nHistorie\n_START_PARAGRAPH_\nHerresta fikk status som adelig seteg\xc3\xa5rd i 1670. I 1679 ble nyadlede overkrigskommiss\xc3\xa6ren Henrik \xc3\x96rnfelt eier av g\xc3\xa5rden. Etter Henrik \xc3\x96rnfelt ble godset arvet av hans s\xc3\xb8nn, admiral og landsh\xc3\xb8vding i S\xc3\xb6dermanlands l\xc3\xa4n Jonas Fredrik \xc3\x96rnfelt (1674\xe2\x80\x931733), som ble utnevnt til\xc2\xa0friherre i 1719. Han fikk i 1718 oppf\xc3\xb8rt den n\xc3\xa5v\xc3\xa6rende hovedbygningen ved bruk av russiske krigsfanger; hans v\xc3\xa5pen finnes fortsatt p\xc3\xa5 hovedbygningens portal i barokkstil. Hans enke Eva Catharina \xc3\x96rnfelt var gift med oberst og friherre Bengt Horn af Rantzien fra 1733._NEWLINE_I 1757 ble godset solgt til Johan Georg Lillienberg (1713\xe2\x80\x931798), som bl.a. var kammerherre, riksdagsmedlem og landsh\xc3\xb8vding i Uppsala, og som ble utnevnt til greve i 1778. Lillienberg utvidet g\xc3\xa5rden betydelig. Etter hans d\xc3\xb8d ble godset i 1798 solgt til landmarskalk, grev Eric Ruuth, som hadde v\xc3\xa6rt svensk finansminister og generalguvern\xc3\xb8r i Svensk Pommern, og som hadde blitt utnevnt til greve noen \xc3\xa5r tidligere. Tidlig p\xc3\xa5 1800-tallet ble det mulig for borgerlige \xc3\xa5 kj\xc3\xb8pe adelige seteg\xc3\xa5rder, og grev Ruuth solgte i 1810 Herresta til sin venn, den rike Stockholmsgrossereren Carl Adolph Grevesm\xc3\xbchl (1744\xe2\x80\x931827). Det var grev Ruuth selv som hadde tatt initiativ til lovendringen som gjorde dette mulig. Herresta var deretter eid av familien Grevesm\xc3\xbchl frem til 1917, da godset ble solgt til kaptein Fredrik Gripensv\xc3\xa4rd._NEWLINE_Fra 1923 har Herresta v\xc3\xa6rt eid av medlemmer av den norske slekten Paus. Godset ble i 1923 kj\xc3\xb8pt av Christopher Tostrup Paus (1862\xe2\x80\x931943), som var arving til trelastfirmaet Tostrup & Mathiesen, pavelig kammerherre og som ble utnevnt til greve av pave Pius XI samme \xc3\xa5r. Han eide i l\xc3\xb8pet av sin levetid ogs\xc3\xa5 flere andre gods og eiendommer i Norge, Sverige og Danmark, og bodde mye av tiden i Roma. Grev Christopher Paus bodde bare p\xc3\xa5 Herresta om sommeren, og utnevnte kort etter at han overtok eiendommen sin slektning, agronom Herman Paus (1897\xe2\x80\x931983), til bestyrer for godset. Herman Paus var s\xc3\xb8nn av fabrikkeier Karl L. Paus, Bygd\xc3\xb8y; han var b\xc3\xa5de Christopher Tostrup Paus' tremenning p\xc3\xa5 farssiden og s\xc3\xb8nn av hans kusine p\xc3\xa5 morssiden, og de var begge etterkommere av trelasthandler Christopher Tostrup. Herman Paus overtok Herresta i 1938. I 1940 ble han gift med grevinne Tatiana Tolstoy, datter av grev Leo Tolstoj d.y. (f. 1869) og dennes svenske ektefelle, og barnebarn av den verdensber\xc3\xb8mte forfatteren med samme navn, Leo Tolstoj. Tatiana Tolstoy var f\xc3\xb8dt p\xc3\xa5 farfarens gods Jasnaja Poljana, der han skrev Krig og fred og Anna Karenina, og flyktet med foreldrene til Sverige under den russiske revolusjon. Herman og Tatiana Paus fikk fire barn, og den eldste s\xc3\xb8nnen Christopher Hermansson Paus (f. 1941) overtok Herresta. Herresta eies n\xc3\xa5 av sistnevntes eldste s\xc3\xb8nn, Fredric Christopherson Paus (f. 1971). Blant Herman og Tatiana Paus' andre barn er datteren Tatiana Paus (f. 1945), som er kjent som en av det svenske kongeparets personlige venner. Herman Paus var ogs\xc3\xa5 bror til agronom Karl Paus (f. 1902), som i 1928 kj\xc3\xb8pte herreg\xc3\xa5rden N\xc3\xa4rsj\xc3\xb6 g\xc3\xa5rd i S\xc3\xb6dermanland._NEWLINE_I tillegg til \xc3\xa5 v\xc3\xa6re etterkommere etter Leo Tolstoj er denne grenen av Paus-slekten i n\xc3\xa6r slekt med Henrik Ibsen. Christopher Tostrup Paus bes\xc3\xb8kte selv Ibsen i Roma, og var den f\xc3\xb8rste fra familien fra Skien som m\xc3\xb8tte Ibsen p\xc3\xa5 20 \xc3\xa5r etter at han flyttet fra Norge. I Christopher Tostrup Paus' tid kom en st\xc3\xb8rre portrettsamling til g\xc3\xa5rden, og bl.a. et maleri av ham selv henger der fortsatt. Den eneste avbildningen som eksisterer av noen av Henrik Ibsens foreldre, en silhuett av hans mor Marichen Altenburg sammen med andre medlemmer av familien Altenburg/Paus (blant disse Christopher Tostrup Paus' farfar Henrik Johan Paus), var ogs\xc3\xa5 en del av denne samlingen. Det samme var et maleri av Ibsens s\xc3\xb8ster Hedvig Ibsen, som Herman og Christopher Tostrup Paus skjenket til Ibsensamlingen i 1930/31. Samlingen omfattet bl.a. ogs\xc3\xa5 flere portretter fra 1600-tallet av slektsmedlemmer, bl.a. av Susanne og Hans Povelsson Paus._NEWLINE_Pr. 1907 omfattet godset Herresta s\xc3\xa4teri og 13 andre g\xc3\xa5rder, totalt 15 mtl, og ble taksert til 409 900 svenske kroner. I tillegg til hovedbygningen fra 1718 omfatter bygningsmassen det som trolig var den opprinnelige hovedbygningen fra 1600-tallet, to sidefl\xc3\xb8yer foran hovedbygningen, fire mindre bygninger p\xc3\xa5 motsatt side mellom hovedbygningen og sj\xc3\xb8en, samt en rekke bygninger for de ansatte p\xc3\xa5 godset og driftsbygninger. Flere av bygningene er utleid."